Պաշտպան Արայիկ Պապիկյանն էլ առաջարկեց չշարունակել դատավարությունը, միանգամից դատավճիռ կայացնել եւ պետությանն ուղղակի դիտավորությամբ վնաս չպատճառել: «Օրենքը հանրային պաշտպան ներգրավելու հստակ ընթացակարգ է սահմանել, դուք չեք ճշտել մեր պաշտպանյալներից՝ նրանք պաշտպան ունե՞ն, թե՝ չունեն...: Դուք ուղղակի որոշում եք կայացրել: Դուք որպես պահեստային տաբերակ պետության միջոցների հաշվին հանրային պաշտպանի գրասենյակի ռեսուրսները ծախսում եք՝ անտեսելով օրենսդրական կարգավորումները: Նման պարագայում պետք չէ շարունակել պետությանը ուղղակի դիտավորությամբ վնաս պատճառել, որը կատարում է դատարանը, դատախազությունը՝ հանրային պաշտպանի գրասենյակի ռեսուրսի օգտագործման միջոցով: Դուք մեզ տվեք դատավճիռները, ես ձեզ երկրորդ անգամ եմ հայտարարում՝ մեր պաշտպանյալները չեն ընդունում սա որպես դատարան եւ շարունակելու են բոյկոտել: Իմաստը ո՞րն է այս ձեւական գործընթացի, ինչո՞ւ եք ինքնախաբեությամբ զբաղվում, ամենակարճ լուծումը՝ վճիռը տվեք էդ մարդկանց: Դուք պետության միջոցները ծախսում եք, քիչ է, հիմա էլ հանրային պաշտպանի գրասենյակի ռեսուրսն եք ծախսում՝ դրանով մեզ վնաս հասցնելով: Հանրային պաշտպանը 11 անձի համա՞ր: Ձեր պրակտիկայում նման բան եղե՞լ է, վստահ եմ՝ չի եղել, դուք աչք եք փակում դրա վրա»,- դիմելով դատավորին՝ ասաց Պապիկյանը: